**เรื่อง ผมไม่ได้บ้า หมอนั่นแหล่ะบ้า**

ความหรรษาของหมออนามัยบ้านป่าขาดง ที่พบที่เจอในแต่ละวันของการทำงานมีมากมาย ขึ้นอยู่กับว่า คุณจะมองเป็นความหรรษา หรือ ทุกข์ตรม ถ้าหากมองเป็นความหรรษา คุณจะทำงานได้อย่างมีความสุข สนุกสนาน เหมือนเล่นเกมส์ที่เปลี่ยนด่านไปเรื่อยๆ ไม่มีเบื่อเล่นได้ทุกวัน หากมองเป็นความทุกข์ คุณจะรู้สึกเบื่อหน่าย ไม่อยากทำ นั่งหายใจทิ้งไปวันๆ อยู่ที่เดิม ไม่ได้ทำอะไรเพื่อประชาชน มานั่งให้หมดเวลาทำงาน แล้วชีวิตมันจะสนุกได้อย่างไร

จากการทำงานที่ผ่านมา ใน รพ.สต.ดินแดงอันไกลโพ้น จนต้องตั้งสมยาว่า บ้านป่าขาดง ประชาชนในเขตรับผิดชอบประมาณครึ่งหมื่น แต่ละหมู่บ้านมีความหลากหลาย ประชาชนส่วนใหญ่ทำอาชีพเกษตรกร ความหรรษาของการทำงานที่นี้ มีหลายเรื่อง แต่ในวันนี้ ดิฉันขอเล่าประสบการณ์การดูแลผู้ป่วยจิตเวช ผู้ป่วยที่สามารถสร้างความหรรษาทุกครั้งที่ออกไปดูแล ผู้ป่วยรายนี้ พักอาศัยอยู่ในหมู่บ้านซึ่งห่างจากตัว รพ.สต. ประมาณ 5 กิโลเมตร จะมีนัดฉีดยาประจำตัวทุกๆ 2 สัปดาห์ ทุกครั้งที่ออกไปฉีดยา ความฮาจะบังเกิดทุกครั้งไป ด้วยตัวผู้ป่วยซึ่งอาจจะมีอาการประสาทหลอนและชอบคิดว่าตนเองนั่นเป็นคนอื่น บางวันท่านอาจจะได้พบกับวิศกรใหญ่เพิ่งบินกลับมาจากสหรัฐอเมริกาไปก่อสร้างตึกเพิ่งจะได้กลับมาบ้าน หรืออาจพบกับสถาปนิกผู้ออกแบบรีสอร์ทหรูที่ภูเก็ต หากวันไหนคนไข้อารมณ์ดี อาจจะได้ฟังเสียงพิณอันไพเราะ ใช่ว่าจะมีแต่บรรยากาศสนุกสนาน เพราะคนไข้ควบคุมตัวเองไม่ได้ บางวันอาจจะมีอาการงอแง คลุ้มคลั่ง ไม่อยากฉีดยา ตรงนี้แหล่ะคือเกมส์ที่ทำให้การทำงานเต็มไปด้วยความหรรษา ในบางครั้ง เจ้าหน้าที่เองต้องยอมเป็นบ้ามากกว่าคนไข้ ยอมโกหกผิดศีลข้อ 4 เผื่อจะได้หลอกฉีดยาให้ได้ ในบางวันยาในไซริงค์ ต้องกลายเป็นยาบำรุงเสริมความหล่อ ยาฉีดแล้วจะหาปลาเก่ง ฉีดแล้วจะแข็งแรง ฉีดแล้วจะกินข้าวอร่อย และอื่นๆอีกมากมายที่สรรหามาเผื่อทำให้เขายอมฉีดยา มีบ่อยครั้งที่เจ้าหน้าที่ไม่สามารถต่อสู้จนต้องถอยทัพ กลับมาตั้งหลักที่ฐานทัพ และหากลวิธีอื่นที่จะสามารถฉีดยาให้ได้ โชคดีที่ทางพื้นที่ได้มีฮีโร่ของประชาชน ท่านปลัดบุญช่วย สุวรรณโคตร เป็นผู้นำท่านหนึ่งที่คอยบำบัดทุกข์บำรุงสุขให้กับประชาชน อยู่เคียงบ่าเคียงไหล่กับ รพ.สต. มาเป็นเวลานาน เมื่อเหนือบ่ากว่าแรงเจ้าหน้าที่ไม่สามารถทำภารกิจได้ จะต้องรบกวนท่านฮีโร่ อยู่บ่อยครั้ง จากการทำงานดูแลผู้ป่วยจิตเวชรายนี้ มีความประทับใจซ่อนอยู่ในความหรรษา การไปเกือบทุกครั้ง ญาติผู้ป่วยจะมีของฝากติดไม้ติดมือมาบ่อยครั้ง ทุกครั้งที่ต้องไปดูแลเจ้าหน้าที่จะต้องยกทัพออกไปเพื่อเตรียมรับและให้กำลังใจ สร้างความอุ่นใจให้กันและกัน และยังมีทีมกำลังเสริมจากฮีโร่ ที่ทำให้เจ้าหน้าที่ได้อุ่นใจทุกครั้งที่ท่านมาช่วย ถือได้ว่าเป็นความโชคดีของทีมงานเจ้าหน้าที่

การทำงานย่อมมีอุปสรรค ปัญหา หากคิดว่ามันเป็นเกมส์ และเราพยายามมากพอ ถ้าหากมีผู้ที่ช่วยคิด ช่วยหาทางออกและให้กำลังใจซึ่งกันและกัน อุปสรรคจะใหญ่แค่ไหนเราก็จะพากันผ่านไปได้ด้วยดี ความสุขของการทำงานอยู่รอบตัว ขึ้นอยู่กับว่าเราจะมองเป็นความสุขหรือไม่

โรงพยาบาลส่งเสริมสุขภาพตำบลดงเจริญ

นางสาวเมธาวี ดีรักษา

ตำแหน่ง เจ้าพนักงานสาธารณสุข